32000D0532
L 226/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 3 май 2000 година
за замяна на Решение 94/3/ЕО за установяване на списък на отпадъците в съответствие с член 1, буква а) от Директива 75/442/ЕИО на Съвета относно отпадъците и Решение 94/904/ЕО на Съвета за установяване на списък на опасните отпадъци в съответствие с член 1, параграф 4 от Директива 91/689/ЕИО на Съвета относно опасните отпадъци
(нотифицирано под номер С(2000) 1147)
(текст от значение за ЕИП)
(2000/532/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 75/442/ЕИО на Съвета от 15 юли 1975 г. относно отпадъците (1), изменена с Директива 91/156/ЕИО (2), и по-специално член 1, буква а) от нея,
като взе предвид Директива 91/689/ЕИО на Съвета от 12 декември 1991 г. относно опасните отпадъци (3), и по-специално член 1, параграф 4, второ тире от нея,
като има предвид, че:
(1)
Няколко държави-членки са оповестили голям брой категории отпадъци, които те считат, че проявяват едно или повече от свойствата, изброени в приложение III към Директива 91/689/ЕИО.
(2)
Член 1, параграф 4 от Директива 91/689/ЕИО изисква Комисията да разгледа нотификациите от държавите-членки с оглед изменението на списъка с опасни отпадъци, съдържащ се в Решение 94/904/ЕО на Съвета (4).
(3)
Всеки отпадък, включен в списъка на опасните отпадъци, трябва също да бъде включен в Европейския каталог на отпадъците, предвиден в Решение 94/3/ЕО на Комисията (5). Подходящо е, с оглед увеличаване на прозрачността на системата за вписване и опростяване на съществуващите разпоредби, да се създаде един списък на Общността, който да обединява списъка на отпадъците, предвиден в Решение 94/3/ЕО и този на опасните отпадъци, предвиден в Решение 94/904/ЕО.
(4)
Комисията се подпомага в тази задача от комитета, създаден по силата на член 18 от Директива 75/442/ЕИО.
(5)
Мерките, предвидени в настоящото решение, са в съответствие със становището, изразено от горепосочения комитет,
ПРИЕ НАСТОЯЩОТО РЕШЕНИЕ:
Член 1
Приема списъка в приложението към настоящото решение.
Член 2
Отпадъци, класифицирани като опасни се счита, че проявяват едно или повече от свойствата, изброени в приложение III към Директива 91/689/ЕИО и по отношение на Н3-Н8, Н10 (6) и Н11 от това приложение, една или повече от следните характеристики:
-
точка на възпламеняване ≤ 55 °С,
-
едно или повече вещества, класифицирани (7) като силно токсични при обща концентрация ≥ 0,1 %,
-
едно или повече вещества, класифицирани като токсични при обща концентрация ≥ 3 %,
-
едно или повече вещества, класифицирани като вредни при обща концентрация ≥ 25 %,
-
едно или повече корозивни вещества, класифицирани с R35 при обща концентрация ≥ 1 %,
-
едно или повече корозивни вещества, класифицирани с R34 при обща концентрация ≥ 5 %,
-
едно или повече дразнещи вещества, класифицирани с R41 при обща концентрация ≥ 10 %,
-
едно или повече дразнещи вещества, класифицирани с R36, R37, R38, при обща концентрация ≥ 20 %,
-
едно или повече вещества, извеcтни като канцерогенни от категория 1 или 2 при обща концентрация ≥ 0,1 %,
-
едно или повече вещества, токсични за репродукцията от категория 1 или 2, класифицирани с R60, R61, при обща концентрация ≥ 0,5 %,
-
едно или повече вещества, токсични за репродукцията от категория 3, класифицирани с R62, R63, при обща концентрация ≥ 5 %,
-
едно или повече мутагенни вещества от категория 1 или 2, класифицирани с R46, при обща концентрация ≥ 0,1 %,
-
едно или повече мутагенни вещества от категория 3, класифицирани с R40, при обща концентрация ≥ 1 %,
Член 3
Държавите-членки могат да решат, в изключителни случаи, на основата на документални доказателства, представени по подходящия начин от притежателя, че специфичен отпадък, посочен в списъка като опасен, не проявява никое от свойствата, изброени в приложение III към Директива 91/689/ЕИО. Без да се засяга член 1, параграф 4, второ тире от Директива 91/689/ЕИО, държавите-членки могат да решат, в изключителни случаи, че отпадък, посочен в списъка като неопасен проявява едно или повече от свойствата, изброени в приложение III към Директива 91/689/ЕИО. Всички такива решения, взети от държавите-членки, се предават на Комисията ежегодно. Комисията съпоставя и проучва в светлината на тези решения дали списъкът на отпадъците и опасните отпадъци на Общността не трябва да бъде изменен.
Член 4
Държавите-членки предприемат мерките, необходими, за да се съобразят с настоящото решение, не по-късно от 1 януари 2002 г.
Член 5
Решение 94/3/ЕО и Решение 94/904/ЕО се отменят считано от 1 януари 2002 г.
Член 6
Адресати на настоящото решение са държавите-членки.
Съставено в Брюксел на 3 май 2000 година.